PATVIRTINTA  
Raseinių rajono savivaldybės tarybos  
2020 m. birželio 22 d. sprendimu Nr. TS-208

**MOKINIŲ NEMOKAMO MAITINIMO SAVIVALDYBĖS IR NEVALSTYBINĖSE MOKYKLOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių nemokamo maitinimo savivaldybės ir nevalstybinėse mokyklose tvarkos aprašas (toliau – tvarkos aprašas) reglamentuoja mokinių nemokamo maitinimo ir jo išlaidų rūšis, administravimo ir finansavimo tvarką, produktams įsigyti skiriamų lėšų dydžius, mokinių nemokamą maitinimą administruojančių ir organizuojančių įstaigų pareigas ir teises.

2. Šis tvarkos aprašas parengtas vadovaujantis Lietuvos Respublikos socialinės paramos mokiniams įstatymu, Lietuvos Respublikos piniginės socialinės paramos nepasiturintiems gyventojams įstatymu ir kitais teisės aktais.

3. Šiame tvarkos apraše vartojamos sąvokos atitinka Lietuvos Respublikos socialinės paramos mokiniams įstatyme, Lietuvos Respublikos piniginės socialinės paramos nepasiturintiems gyventojams įstatyme ir Lietuvos Respublikos švietimo įstatyme apibrėžtas sąvokas.

4. Tvarkos aprašu privalo vadovautis mokiniai, kurie mokosi bendrojo ugdymo mokyklose, profesinio mokymo įstaigose, ikimokyklinio ugdymo mokyklose ar pas kitą švietimo teikėją (išskyrus laisvąjį mokytoją) (toliau – mokykla) pagal bendrojo ugdymo programas, įregistruotas Studijų, mokymo programų ir kvalifikacijų registre, ar priešmokyklinio ugdymo programą, Raseinių rajono savivaldybės administracijos (toliau – Administracija) Socialinės paramos skyrius (toliau – Socialinės paramos skyrius), Administracijos Švietimo ir sporto skyrius (toliau – Švietimo ir sporto skyrius), mokyklos.

**II SKYRIUS**

**MOKINIŲ NEMOKAMO MAITINIMO RŪŠYS IR FINANSAVIMAS**

5. Mokinių nemokamo maitinimo rūšys:

5.1. pusryčiai;

5.2. pietūs;

5.3. maitinimas mokyklų organizuojamose vasaros poilsio stovyklose;

5.4. pavakariai.

6. Mokinių nemokamas maitinimas finansuojamas iš Lietuvos Respublikos valstybės biudžeto specialios tikslinės dotacijos savivaldybių biudžetams (toliau – tikslinė dotacija), Raseinių rajono savivaldybės (toliau – Savivaldybė) biudžeto lėšų ir nevalstybinių mokyklų lėšų.

7. Mokinių nemokamo maitinimo išlaidų rūšys ir finansavimas:

7.1. išlaidos produktams (įskaitant prekių pirkimo pridėtinės vertės mokestį), kai mokiniai maitinami nemokamai, Savivaldybės teritorijoje įsteigtoms mokykloms finansuojamos iš tikslinės dotacijos Savivaldybės biudžetui;

7.2. patiekalų gamybos išlaidos (maitinimo paslaugų teikėjų darbuotojų, tiesiogiai susijusių su mokinių nemokamo maitinimo teikimu, darbo užmokestis, valstybinio socialinio draudimo įmokos, komunalinių paslaugų, ryšių, transporto išlaidos) Savivaldybės įsteigtoms mokykloms finansuojamos iš Savivaldybės biudžeto lėšų, Savivaldybės teritorijoje įsteigtoms nevalstybinių mokyklų mokiniams – iš nevalstybinių mokyklų skirtų lėšų, valstybinių mokyklų mokiniams – iš Švietimo, mokslo ir sporto ministerijai valstybės biudžete skirtų bendrųjų asignavimų;

7.3. išlaidos mokinių nemokamam maitinimui administruoti (nemokamą mokinių maitinimą administruojančių institucijų darbuotojų, atsakingų už šios paramos teikimą, darbo užmokestis, valstybinio socialinio draudimo įmokos, ryšių, pašto paslaugos ir kitos išlaidos, nustatytos Lietuvos Respublikos socialinės apsaugos ir darbo ministro (toliau – SAD ministras) patvirtintame Lietuvos Respublikos valstybės biudžeto lėšų, skirtų specialioms tikslinėms dotacijoms socialinėms išmokoms, kompensacijoms, socialinei paramai mokiniams ir socialinėms paslaugoms administruoti, naudojimo ir atsiskaitymo tvarkos apraše) finansuojamos iš tikslinės dotacijos Savivaldybės biudžetui skirtų lėšų.

8. Einamaisiais metais nepanaudotos šio tvarkos aprašo 7.1 ir 7.3 papunkčiuose nurodytoms išlaidoms finansuoti skirtos tikslinės dotacijos gali būti skiriamos papildomai tvarkos aprašo 7.1 papunktyje nurodytoms išlaidoms ir išlaidoms mokinio reikmenims apmokėti.

**III SKYRIUS**

**MOKINIŲ NEMOKAMO MAITINIMO KAINŲ NUSTATYMAS**

9. Mokinių nemokamam maitinimui skirtiemsproduktams įsigyti skiriamų lėšų dydis vienai dienai vienam mokiniui nustatomas vadovaujantis Lietuvos Respublikos sveikatos apsaugos ministro patvirtintu pusryčių, pietų ir pavakarių patiekalų gamybai reikalingų produktų rinkinių sąrašu pagal mokinių amžiaus grupes.

10. Mokinių nemokamam maitinimui skirtiems produktams įsigyti vienai dienai vienam mokiniui (įskaitant pridėtinės vertės mokestį) skiriama:

10.1. nuo 1,6 iki 2,8 procento bazinės socialinės išmokos (toliau – BSI) dydžio suma pusryčiams ar pavakariams;

10.2. nuo 3,5 iki 5 procentų BSI dydžio suma pietums;

10.3. nuo 8,3 iki 9,7 procentoBSI dydžio suma maitinimui mokyklų organizuojamose vasaros poilsio stovyklose.

11. Socialinės paramos skyrius lėšų poreikį tvarkos aprašo 7.1 ir 7.3 papunkčiuose nurodytoms išlaidoms finansuoti nustato vadovaudamasi SAD ministro patvirtinta Specialių tikslinių dotacijų savivaldybių biudžetams lėšų apskaičiavimo metodika.

12. Lėšų, skiriamų vienai dienai vieno mokinio nemokamo maitinimo produktams įsigyti (įskaitant pirkimo pridėtinės vertės mokestį) dydis ir patiekalų gamybos išlaidų dydis tvirtinamas Administracijos direktoriaus įsakymu.

**IV SKYRIUS**

**MOKINIŲ NEMOKAMO MAITINIMO ADMINISTRAVIMAS IR ORGANIZAVIMAS**

13. Mokinių nemokamą maitinimą administruoja Socialinės paramos skyrius.

14. Mokiniams nemokamas maitinimas teikiamas toje mokykloje, kurioje mokinys mokosi, nepriklausomai nuo jo gyvenamosios vietos.

15. Mokinių nemokamas maitinimas vasaros atostogų metu teikiamas mokyklų organizuojamose vasaros poilsio stovyklose.

16. Mokiniams vietoj nemokamo maitinimo pinigai neišmokami.

17.Mokiniams nemokamas maitinimas poilsio, švenčių ir atostogų dienomis per mokslo metus neteikiamas.

18.Mokiniams, kuriems skirtas mokymas namuose ar neatvykusiems į mokyklą dėl ligos, nemokamas maitinimas organizuojamas mokyklos vadovo patvirtinta tvarka. Mokiniams, neatvykusiems į mokyklą be pateisinamos priežasties, nemokamas maitinimas neorganizuojamas.

19. Karantino, ekstremalios situacijos, ekstremalaus įvykio ar kito įvykio laikotarpiu, jei tuo metu sustabdomas mokinių nemokamo maitinimo paslaugų teikimas, gali būti išduodami maisto daviniai.

20.Mokiniui pakeitus mokyklą, ankstesnės mokyklos administracija ne vėliau kaip kitą darbo dieną po mokyklos pakeitimo dienos pateikia naujos mokyklos administracijai pažymą apie mokinio teisę gauti nemokamą maitinimą ir informuoja mokinio gyvenamosios vietos savivaldybės administraciją apie tai, kad mokinys pakeitė mokyklą.Mokiniui nemokamas maitinimas naujoje mokykloje pradedamas teikti nuo kitos darbo dienos, kai pažyma buvo gauta mokykloje.

**V SKYRIUS**

**MOKINIŲ TEISĖ Į NEMOKAMĄ MAITINIMĄ IŠIMTIES ATVEJAIS**

21.  Mokiniai turi teisę į nemokamą maitinimą išimties atvejais(ligos, nelaimingo atsitikimo, netekus maitintojo, kai motina ar tėvas vieni augina vaiką (vaikus), kai bendrai gyvenantys asmenys augina tris ir daugiau vaikų ar bent vienas iš bendrai gyvenančių asmenų ar vienas gyvenantis asmuo yra neįgalus, kai mokinys patiria socialinę riziką arba mokinį augina bendrai gyvenantys asmenys, patiriantys socialinę riziką), jeigu vidutinės pajamos vienam asmeniui per mėnesį yra mažesnės kaip 2,5 valstybės remiamų pajamų dydžio.

22. Skiriant nemokamą maitinimą mokiniams išimties atvejais, seniūnijų specialistai tikrina bendrai gyvenančių asmenų ar vieno gyvenančio asmens gyvenimo sąlygas ir surašo buities ir gyvenimo sąlygų patikrinimo aktą, kurį pasirašo seniūnas ir gyvenimo sąlygas tikrinęs specialistas.

23. Jei kyla įtarimų, kad pateikta neteisinga informacija arba ji yra nuslėpta, prašymas skirti nemokamą maitinimą mokiniams išimties atvejais svarstomas seniūnijos Socialinės paramos teikimo komisijoje. Tada buities ir gyvenimo sąlygų patikrinimo akte nurodytas aplinkybes analizuoja ir buities ir gyvenimo sąlygų patikrinimo aktą pasirašo seniūnijos Socialinės paramos teikimo komisijos nariai. Tokiais atvejais šis aktas yra vienas iš dokumentų teisei į nemokamą maitinimą mokiniams nustatyti.

**VI SKYRIUS**

**MOKINIŲ NEMOKAMĄ MAITINIMĄ ADMINISTRUOJANČIŲ IR ORGANIZUOJANČIŲ ĮSTAIGŲ PAREIGOS IR TEISĖS**

24. Socialinės paramos skyrius:

24.1. tikrina pareiškėjo pateiktą informaciją, turinčią įtakos teisei į mokinių nemokamą maitinimą;

24.2. priima sprendimus dėl nemokamo maitinimo skyrimo (neskyrimo, nutraukimo);

24.3. tikrina bendrai gyvenančių asmenų ar vieno gyvenančio asmens gyvenimo sąlygas ir surašo buities ir gyvenimo sąlygų patikrinimo aktus, Lietuvos Respublikos socialinės paramos mokiniams įstatymenumatytais atvejais;

24.4. gavęs informacijos apie pasikeitusias aplinkybes, turinčias įtakos skiriant nemokamą maitinimą, ar kilus įtarimui, kad pateikta neteisinga informacija arba ji yra nuslėpta, apie tai elektroniniu būdu praneša kitos savivaldybės, kurioje priimamas sprendimas dėl nemokamo maitinimo mokiniui skyrimo, administracijai;

24.5. vykdo neteisėtai gautų ir negrąžintų mokinio nemokamo maitinimo lėšų išieškojimą Lietuvos Respublikos civilinio proceso kodekso nustatyta tvarka;

24.6. teikia Lietuvos Respublikos socialinės apsaugos ir darbo ministerijai (toliau – Ministerija) duomenis apie pagrįstą valstybės biudžeto lėšų, reikalingų nemokamam maitinimui, poreikį, vadovaudamasis SAD ministro patvirtintu Duomenų apie valstybės biudžeto lėšų poreikį socialinei paramai mokiniams teikimo tvarkos aprašu;

24.7. renka ir kaupia duomenis apie mokiniams skirtą nemokamą maitinimą, analizuoja duomenis apie remiamus mokinius ir lėšų panaudojimą mokyklose, laiku apskaičiuoja papildomai reikalingas ar numatomas nepanaudoti einamaisiais metais lėšas;

24.8. teikia Ministerijai duomenis apie mokiniams skirtą nemokamą maitinimą, vadovaudamasis SAD ministro patvirtintu Duomenų apie suteiktą socialinę paramą mokiniams teikimo tvarkos aprašu, ir, jeigu reikia, kitą būtiną informaciją;

24.9. tikrina, ar mokyklų pateiktų ataskaitų duomenys atitinka Socialinės paramos šeimai informacinės sistemos (toliau – SPIS) mokinių nemokamo maitinimo registravimo žurnalų (toliau – SPIS žurnalas) duomenis;

24.10.atsako už valstybės ir Savivaldybės biudžeto lėšų, skiriamų nemokamam maitinimui, tikslingą panaudojimą;

24.11. per 10 dienų nuo sąskaitos-faktūros gavimo dienos apmoka maitinimą organizuojančiai įmonei už suteiktas mokinių nemokamo maitinimo paslaugas.

25. Administracijos Švietimo ir sporto skyrius:

25.1. tikrina mokyklas dėl mokinių nemokamo maitinimo organizavimo tvarkos taikymo, maisto asortimento, kokybės;

25.2. atsako už nuolatinį mokinių nemokamo maitinimo organizavimo tobulinimą;

25.3. informuoja mokyklų vadovus apie mokinių nemokamo maitinimo organizavimo tvarkos pasikeitimus;

25.4. organizuoja pasitarimus mokyklų darbuotojams.

26. Mokyklų administracijos:

26.1. užtikrina, kad teikiama mokinių nemokamo maitinimo paslauga būtų kokybiška ir atitiktų higienos reikalavimus;

26.2. mokinių nemokamo maitinimo apskaitai mokyklose tvarkyti paskiria atsakingą asmenį (asmenis), kuris (-ie) kasdien pildo SPIS žurnalą, patikrina, ar jame atsirado duomenų apie naujus mokinius, kuriems skirtas nemokamas maitinimas, atsako už duomenų įvedimą į SPIS žurnalą nustatytu laiku, jų teisingumą. Per mėnesį suteikto nemokamo maitinimo duomenys SPIS žurnale turi būti visiškai užpildyti ne vėliau kaip paskutinę einamojo mėnesio darbo dieną;

26.3. iki kito ketvirčio pirmojo mėnesio 8 dienos teikia Socialinės paramos skyriui ketvirtinę mokinių nemokamo maitinimo ataskaitą, užpildydamas Duomenų apie suteiktą socialinę paramą mokiniams teikimo tvarkos aprašo, patvirtinto Lietuvos Respublikos socialinės apsaugos ir darbo ministro 2006 m. spalio 12 d. įsakymu Nr. A1-283 „Dėl teisės aktų, numatytų Lietuvos Respublikos socialinės paramos mokiniams įstatyme, patvirtinimo“, 1 priede pateiktą formą per dokumentų valdymo sistemą(jei dokumentų valdymo sistemos neturi, elektroniniu paštu);

26.4. iki kitų kalendorinių metų sausio 8 dienos teikia Socialinės paramos skyriui metinę mokinių nemokamo maitinimo ataskaitą, užpildydamas Duomenų apie suteiktą socialinę paramą mokiniams teikimo tvarkos aprašo, patvirtinto Lietuvos Respublikos socialinės apsaugos ir darbo ministro 2006 m. spalio 12 d. įsakymu Nr. A1-283 „Dėl teisės aktų, numatytų Lietuvos Respublikos socialinės paramos mokiniams įstatyme, patvirtinimo“, 2 priede pateiktą formą per dokumentų valdymo sistemą (jei dokumentų valdymo sistemos neturi, elektroniniu paštu);

26.5. pasibaigus mėnesiui, iki kito mėnesio 5 dienos imtinai, pateikia Socialinės paramos skyriui užpildytą,atspausdintą ir vadovo pasirašytą praėjusio mėnesio mokinių nemokamo maitinimo žurnalą.

**VII SKYRIUS**

**BAIGIAMOSIOS NUOSTATOS**

27. Valstybės tarnautojai ir darbuotojai, dirbantys pagal darbo sutartis, už šio tvarkos aprašo nuostatų nesilaikymą atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_